Deputatul PSD Cătălin Rădulescu cere ca partidul să îi retragă Gabrielei Firea sprijinul politic. Mai mulţi social democraţi cred că Gabriela Firea face rău imaginii formaţiunii care a propus-o în funcţia de primar al Bucureştiului.

„Un membru de partid să iasă public de câteva zile, să nu se potolească și să-și vadă de treaba ei la primărie, că pentru asta a fost pusă acolă, și continuă să atace partidul și președintele partidului, sigur că pe noi ne deranjează, pentru că e un prejudiciu de imagine pe care ni-l aduce permanent. Noi o înțelegem că n-a făcut nimic pentru București, dar nu e de vină partidul”, a spus Cătălin Rădulescu, deputat PSD.

„Doamna Firea a avut aceleași nemulțumiri și a fost la fel de vocală și cu Tudose. E nemulțumită indiferent de cine e la guvernare. Susținerea mea nu o are. Face o greșeală și aduce prejudicii de imagine. Dacă are ceva de spus, să spună în partid, și acolo, democratic, să luăm o decizie”, a spus Lavinia Craioveanu, senator PSD.